VENDIM
Nr. 695, datë 13.11.2024

PËR MIRATIMIN E MASAVE MBËSHTETËSE, RREGULLAVE DHE PROCEDURAVE PËR PËRFITIMIN E MASAVE MBËSHTETËSE PËR PRODHIMIN E ENERGJISË ELEKTRIKE NGA BURIMET E RINOVUESHME 

Në mbështetje të nenit 100 të Kushtetutës dhe të pikës 1, të nenit 10, të ligjit nr. 24/2023, “Për nxitjen e përdorimit të energjisë nga burimet e rinovueshme”, me propozimin e zëvendëskryeministrit dhe ministrit të Infrastrukturës dhe Energjisë, Këshilli i Ministrave

VENDOSI:

I. DISPOZITA TË PËRGJITHSHME
1. Qëllimi i këtij vendimi është të përcaktojë masat mbështetëse për nxitjen e përdorimit të energjisë elektrike nga burimet e rinovueshme të diellit e të erës dhe procedurat për përzgjedhjen e projekteve për përfitimin e tyre, në mbështetje të pikës 1, të nenit 10, të ligjit nr. 24/2023, “Për nxitjen e përdorimit të energjisë nga burimet e rinovueshme”, dhe objektivave të Planit Kombëtar të Energjisë dhe Klimës.
2. Masat mbështetëse për nxitjen e përdorimit të energjisë elektrike nga burimet e rinovueshme të diellit e të erës jepen nëpërmjet një procesi konkurrues, të hapur, transparent dhe jodiskriminues, i cili siguron besueshmëri për pjesëmarrësit dhe garanton dhënien e këtyre masave subjekteve që ofrojnë kushtet më të mira për sa i përket çmimit të energjisë, teknologjisë së përdorur dhe mënyrës së ndërtimit të impiantit.
3.  Në këtë vendim termat e mëposhtëm kanë këto kuptime:
a) “Masa mbështetëse”, masat e parashikuara në pikën 5, të kreut I, të këtij vendimi që kanë si qëllim nxitjen e përdorimit të energjisë nga burimet e rinovueshme të diellit e të erës;
b) “Autoriteti kontraktues”, ministria përgjegjëse për energjinë;
c) “Ministri”, ministri përgjegjës për energjinë;
ç) “Komision i posaçëm”, komisioni i krijuar me urdhër të ministrit përgjegjës për energjinë, që përbëhet nga anëtarë specialistë, të cilët kanë njohuritë e duhura teknike, juridike dhe ekonomike;
d) “Dokumentet e procesit konkurrues”, dokumentet, të cilat hartohen nga komisioni i posaçëm i ofertave, sipas përcaktimeve të këtij vendimi, të cilat përcaktojnë formën, kriteret dhe procedurat e pjesëmarrjes, të shqyrtimit të ofertave dhe përzgjedhjes së ofertuesit më të mirë;
dh) “Sigurimi i ofertës”, dokumenti në formën e garancisë bankare të pakushtëzuar, që do të dorëzohet nga ofertuesi së bashku me ofertën;
e) “Garancia e kontratës”, dokumenti në formën e garancisë bankare të pakushtëzuar që do të dorëzohet nga ofertuesi i përzgjedhur përpara nënshkrimit të marrëveshjes përfundimtare;
ë) “Marrëveshja e blerjes së energjisë (MBE)” një lloj marrëveshjeje për mbështetje, ku një blerës i caktuar garanton blerjen fizike të detyrueshme të energjisë elektrike të gjeneruar nga prodhuesit për një çmim fiks, i cili do të dalë nga procesi konkurrues;
f) “Ofertues i përzgjedhur”, ofertuesi më i mirë i përzgjedhur sipas procedurës konkurruese për zhvillimin e projektit të përzgjedhur për prodhimin e energjisë elektrike prej burimeve të rinovueshme të erës dhe/ose diellit;
g) “Operatori i ngarkuar me detyrimin e shërbimit publik”, enti i ngarkuar për realizmin e detyrave të operatorit të energjisë së rinovueshme;
 gj) “Projekti”, kapaciteti gjenerues i instaluar (në mw) për prodhimin e energjisë elektrike nga burimet e rinovueshme të diellit ose erës, i cili do të realizohet nga ofertuesi i përzgjedhur për përfitimin e masave mbështetëse, në bazë të procedurave konkurruese, sipas përcaktimeve të këtij vendimi;
h) “Shoqëria e projektit”, shoqëria për qëllime të veçanta, që do të themelohet nga ofertuesi i përzgjedhur për realizimin e projektit;
i) “Tarifa tavan”, tarifa tavan për procedurën konkurruese që përcaktohet nga ministri, duke u bazuar në tarifën e miratuar nga ERE për të njëjtën teknologji, llojin dhe kapacitetin e impiantit, koston e investimit të teknologjisë së ngjashme, si dhe tarifave të rezultuara në ankande për kapacitete të ngjashme në Shqipëri dhe vende të tjera;
j) “Kontratë për diferencën” (CfD), kontratë për mbështetje e rregulluar financiarisht ku enti i ngarkuar për të realizuar detyrat e Operatorit të Energjisë së Rinovueshme i paguan prodhuesit me përparësi diferencën midis çmimit të garantuar dhe çmimit të referencës kur çmimi i referencës është më i ulët se çmimi i garantuar dhe prodhuesi me përparësi i paguan diferencën Operatorit të Energjisë së Rinovueshme kur çmimi i referencës është më i lartë se çmimi i garantuar;
k) “Kontrata për zhvillimin e projektit”, kontrata për zhvillimin e projektit, e lidhur ndërmjet ofertuesit të përzgjedhur dhe autoritetit kontraktor;
l) “Marrëveshja përfundimtare”, marrëveshja e nënshkruar nga autoriteti kontraktor, ofertuesi i përzgjedhur dhe shoqëria e projektit, që konfirmon përmbushjen e të gjitha kushteve të përcaktuara në kontratën për zhvillimin e projektit dhe që e bën efektive;
ll) “Procedura konkurruese me vendndodhje të përcaktuar”, procedura konkurruese e organizuar sipas rregullave të parashikuara në krerët II dhe III, të këtij vendimi, që mundëson dhënien e masave mbështetëse për impiante diellore dhe/ose nga era (eolike), me vendndodhje dhe kapacitet të instaluar, të përcaktuar nga autoriteti kontraktor.
 m) “Procedura konkurruese me vendndodhje të papërcaktuar”, procedura konkurruese e organizuar sipas rregullave të parashikuara në kreun IV, të këtij vendimi, që mundëson dhënien e masave mbështetëse për impiante nga burime të rinovueshme me kapacitet dhe vendndodhje të përcaktuar nga ofertuesi, sipas kërkesave të autoritetit kontraktor.
4. Çdo term tjetër i përdorur në këtë vendim do të ketë kuptimin e dhënë në ligjin nr. 24/2023, “Për nxitjen e përdorimit të energjisë nga burimet e rinovueshme”, dhe të ligjit nr. 43/2015, “Për sektorin e energjisë elektrike”, të ndryshuar.
5. Me qëllim arritjen e objektivit kombëtar të përcaktuar në Planin Kombëtar për Energjinë dhe Klimën në mënyrën më efektive miratohen masat mbështetëse, si më poshtë vijon:
a) Kontrata sipas skemës mbështetëse, përcaktuar në ligjin nr. 24/2023, “Për nxitjen e përdorimit të energjisë nga burimet e rinovueshme”, e cila mund të jetë në formën e marrëveshjes për blerjen e energjisë ose në formën e kontratës për diferencë dhe përcaktimeve në marrëveshjen që do të nënshkruhet me autoritetin kontraktor, me një kohëzgjatje maksimale prej 15 vitesh, duke filluar nga data e dhënies së certifikatës së përdorimit të projektit;
b) Në rastin e procedurës konkurruese me vendndodhje të përcaktuar, kalimin në administrim të autoritetit kontraktor të pasurive të paluajtshme për realizimin dhe shfrytëzimin e projektit, dhe vënien e tyre në dispozicion të shoqërisë së projektit për të gjithë kohëzgjatjen e tij, pa pagesë;
c) Garantimin e lidhjes dhe aksesit për përdorimin e rrjetit të transmetimit/shpërndarjes së energjisë së prodhuar, në përputhje me legjislacionin në fuqi;
ç) Garantimin nga autoriteti kontraktues të ndjekjes të të gjitha procedurave për marrjen e lejeve dhe autorizimeve të nevojshme për zbatimin dhe shfrytëzimin e projektit, në përputhje me legjislacionin në fuqi.
6. Procesi për dhënien e masave mbështetëse duhet të garantojë:
a) arritjen e objektivit për përdorimin e energjisë së rinovueshme në përputhje me Planin Kombëtar për Energjinë dhe Klimën brenda afatit kohor të caktuar;
b) dhënien e mbështetjes për blerjen e energjisë me koston më të ulët të mundshme dhe efektivitetin më të madh;
c) besueshmërinë e ofertave dhe realizimin e plotë të projektit;
ç) të qenët transparent, i hapur, jodiskriminues, objektiv, si dhe sigurimin e besimit të gjerë të investitorëve;
d) minimizimin e deformimeve të tregut të energjisë dhe lehtësimin e zhvillimit të tij.
II. ZHVILLIMI I PROCESIT PËR PËRZGJEDHJEN E PROJEKTIT ME VENDNDODHJE TË PËRCAKTUAR QË DO TË PËRFITOJË MASAT MBËSHTETËSE
1. Ministri autorizon fillimin e procesit konkurrues për përzgjedhjen e projektit që do të përfitojë masat mbështetëse, duke përcaktuar të dhënat, si më poshtë vijon:
a) kapacitetin total që do të përfitojë masa mbështetëse;
b) llojin e teknologjisë së projektit;
c) vendndodhjen e projektit;
ç) kushtet për lidhjen me rrjetin, si dhe rregullat për balancimin dhe dispeçerimin;
d) dokumentet e nevojshme për zhvillimin e procesit konkurrues;
dh) kriteret e vlerësimit të ofertave;
e) afatin e përfundimit të projektit dhe të marrjes së certifikatës së përdorimit.
2. Ministri urdhëron ngritjen e komisionit të posaçëm, i cili ka këto kompetenca:
a) harton, brenda 30 (tridhjetë) ditëve, dokumentet e procesit konkurrues, që specifikojnë mënyrën e zhvillimit të procesit konkurrues për përfitimin e masave mbështetëse;
b) harton kritere të veçanta të aplikimit dhe të kualifikimit, bazuar në përcaktimet e pikës 6, të kreut II, të këtij vendimi;
c) harton metodologjinë e vlerësimit, e cila është pjesë e dokumenteve të procesit konkurrues;
ç) vlerëson ofertat e ofertuesve, bazuar në kriteret e kualifikimit të ofertës;
d) harton raportin përfundimtar të vlerësimit dhe e paraqet për miratim pranë ministrit;
dh) mund të angazhojë ekspertizë të veçantë vendase ose të huaj për të asistuar gjatë zhvillimit të procesit;
e) çdo funksion tjetër, bazuar në parashikimet e këtij vendimi;
ë) përgatit projektmarrëveshjet, që do të përmbyllen ndërmjet palëve, sipas parashikimeve të ligjit nr. 24/2023 dhe të këtij vendimi.
3. Dokumentet e procesit konkurrues, ndër të tjera, përmbajnë:
a) ftesën për ofertë, e cila publikohet së paku në dy buletine të njoftimeve zyrtare dhe dy gazeta ndërkombëtare, si dhe në faqen e internetit të Ministrisë së Infrastrukturës dhe Energjisë;
b) udhëzuesin për pjesëmarrës në proces;
c) sigurimin e ofertës, i cili lëshohet nga një institucion bankar i besueshëm dhe në formatin e parashikuar në dokumentet e procesit konkurrues;
ç) afatin e vlefshmërisë së ofertës;
d) pagesën e tarifës së pjesëmarrjes në proces;
dh) kriteret bazë të aplikimit dhe të kualifikimit;
e) kriteret e vlerësimit të ofertave;
ë) garancinë e kontratës, e cila lëshohet nga një institucion bankar i besueshëm dhe siguron përmbushjen e detyrimeve kontraktuale të marrëveshjes;
f) afatin e paraqitjes së ofertave, i cili, në çdo rast, nuk do të jetë më pak se 30 ditë;
g) zonat e ndaluara për zhvillim si rrjedhojë e statusit të zonës ose kapaciteteve teknike;
gj) përcaktimin e detajuar të rregullave të procedurës konkurruese, si proces me një fazë ose me disa faza, i cili mund të përfshijë një fazë parakualifikimi, kërkesa për kualifikim dhe kërkesa për propozime dhe kur gjykohet e justifikuar nga kompleksiteti i projektit, mund të përfshijë gjithashtu një fazë negocimi me kusht që të sigurohet trajtim i barabartë dhe jodiskriminues për të gjithë ofertuesit e përzgjedhur;
h) rregullat për trajtimin e ofertave marxhinale dhe barazimit/eve ndërmjet ofertave të ndryshme.
4. Dokumentet e procesit konkurrues duhet të përfshijnë edhe parimet e mëposhtme, referuar marrëveshjes së mbështetjes:
a) tarifa duhet të jetë në euro/mwh;
b) tarifa duhet të jetë e nivelizuar dhe e pandryshuar për një periudhë deri në 15 vjet;
c) tarifa tavan nuk duhet jetë më e lartë se tarifa për të njëjtën teknologji, e miratuar nga ERE;
ç) forma e mbështetjes për prodhimin e energjisë të jetë bazuar në parashikimet e ligjit nr. 24/2023.
5. Dokumentet e procesit konkurrues duhet të përfshijnë parimet e mëposhtme, duke iu referuar pagesës sipas kontratës së blerjes së energjisë:
a) mënyra e kryerjes së pagesave dhe penalitetet për pagesa të vonuara;
b) përcaktimi i një mekanizmi të duhur të sigurimit të pagesave të energjisë së prodhuar.
6. Për të siguruar që ofertuesit kanë kapacitetin e nevojshëm për realizimin e projektit, komisioni i posaçëm do të bazohet në kriteret bazë të aplikimit dhe të kualifikimit, në të cilat, ndër të tjera, përfshihen:
a) Kriteret ligjore:
i. ekstrakti tregtar i shoqërisë/apo bashkimit të shoqërive, i cili gjenerohet nëpërmjet sistemit nga institucioni. Në rast të bashkimit të shoqërive, ofertat e dorëzuara duhet të shoqërohen me një marrëveshje të përbashkët të ofertimit midis anëtarëve të bashkimit;
ii. vërtetime për shlyerjen e detyrimeve tatimore, pagesën e sigurimeve shoqërore, pagesën e detyrimeve të energjisë elektrike dhe të ujësjellës-kanalizimeve, dhe që shoqëria nuk është në proces falimentimi dhe/ose likuidimi, të cilat gjenerohen nëpërmjet sistemit nga institucioni;
iii. shoqëria apo bashkimi i shoqërive, si dhe drejtuesit e shoqërisë ofertuese ose e ndonjë prej shoqërive pjesëmarrëse në bashkimin e shoqërive ofertuese nuk duhet të jenë në ndjekje penale ose të jenë dënuar me një vendim të formës së prerë, të cilat gjenerohen nëpërmjet sistemit nga institucioni;
b) Kriteret financiare:
i. çdo dokumentacion të nevojshëm që vërteton gjendjen financiare të kompanisë dhe provon aftësinë e saj financiare për të realizuar projektin, sipas dokumenteve të procesit konkurrues;
ii. pasqyrat financiare, të audituara nga audituesit e licencuar, të tri viteve të fundit të veprimtarisë dhe të depozituara në organet tatimore ose, kur shoqëria ka më pak se tre vjet që është krijuar, për periudhën e ekzistencës së saj, si dhe çdo dokumentacion tjetër financiar që provon aftësitë financiare për të realizuar projektin e propozuar, shoqëruar me vërtetimin e licencës së audituesit;
iii. garancinë bankare në sigurimin e fondeve, e cila vlerësohet bazuar në përvojën e mëparshme në sigurimin e fondeve nga ana e ofertuesit ose çdo letër mbështetëse për financimin e projektit, marrë nga një institucion bankar i besueshëm;
c) Kriteret teknike:
i. shoqëria ofertuese ose bashkimi i shoqërive ofertuese duhet të kenë përvojë në të shkuarën për realizimin dhe shfrytëzimin e centraleve të prodhimit të energjisë elektrike prej burimeve të rinovueshme prej diellit dhe/ose erës;
ii. në varësi të teknologjisë së përzgjedhur, modulet e paneleve diellore apo të turbinave eolike, inverterat dhe komponentët e tjerë elektrikë dhe elektromekanikë, si dhe lidhjet elektrike dhe ndërfaqësimet software dhe hardware të jenë në përputhje me kërkesat e rrjetit, si dhe të sigurojnë ofrimin e të dhënave reale metrike diellore dhe/ose eolike lidhur me prodhimin e pritshëm vjetor të energjisë;
iii. aparaturat duhet të jenë në përputhje me standardet ndërkombëtare, si dhe kriteret e veçanta të përcaktuara nga komisioni i posaçëm;
ç) Kriteret e përvojës në fushën e energjisë së rinovueshme, në vlerësim te komisioni:
i. përvojë në ndërtimin e të paktën një centrali të një kapaciteti të ngjashëm;
ii. përvojë në ndërtimin dhe operimin e të paktën një centrali të prodhimit të energjisë elektrike prej burimeve të rinovueshme;
iii. përvojë në ushtrimin e aktiviteteve të biznesit në Shqipëri;
d) Kriteri i besueshmërisë:
i. nuk duhet të jetë ose të ketë qenë objekt i penaliteteve ligjore dhe tatimore gjatë veprimtarisë së tij nga institucionet/agjencitë shqiptare dhe/ose prej vendeve anëtare të Bashkimit Evropian;
ii. nuk duhet të jetë i/e listuar që t’i kufizohet ushtrimi i aktivitetit në Shqipëri ose në vendet anëtare të Bashkimit Evropian;
 dh) Kritere të tjera të vlerësimit të ofertës:
i. ofertuesit duhet të ofrojnë një tarifë të nivelizuar 15-vjeçare në euro/mwh, e cila do të jetë pjesë e kritereve të vlerësimit dhe në çdo rast nuk duhet jetë më e lartë se tarifa për të njëjtën teknologji, e miratuar nga ERE, sipas përcaktimeve në dokumentet e procesit konkurrues;
ii. ofertuesit duhet të garantojnë ndërtimin e kapaciteteve të tjera shtesë, përveç atyre të parashikuara si pjesë e masave mbështetëse, sipas përcaktimeve në dokumentet e procesit konkurrues.
7. Të drejtën për të aplikuar e ka:
a) çdo shoqëri ose bashkim shoqërish ofertuese, që plotëson kriteret e përcaktuara në dokumentet e procesit konkurrues, të parashikuara në këtë vendim;
b) çdo shoqëri ose bashkim shoqërish ofertuese që provon kapacitetin teknik, financiar dhe të besueshmërisë për të zhvilluar projektin e specifikuar, sipas kritereve të vlerësimit, të përcaktuara në pikën 6, të kreut II, të këtij vendimi;
c) çdo shoqëri ose bashkim shoqërish ofertuese që paguan tarifat e pjesëmarrjes në procesin konkurrues, siç specifikohet në dokumentet e procesit konkurrues.
8. Komisioni do të vlerësojë vetëm ofertat e atyre ofertuesve që kanë paraqitur aplikimin e plotë sipas këtij vendimi dhe dokumenteve të procesit, dhe që kanë paguar tarifën e pjesëmarrjes në proces.
9. Kostot e zhvillimit të procedurës së sipërpërmendur mbulohen nga ofertuesi i përzgjedhur fitues për ndërtimin e impiantit.
III. VLERËSIMI I OFERTAVE, NEGOCIMI DHE LIDHJA E MARRËVESHJES PËRFUNDIMTARE ME OFERTUESIN E PËRZGJEDHUR
1. Ofertat e ofertuesve do të vlerësohen sipas kritereve të kualifikimit të ofertës të përcaktuara në pikën 6, të kreut II, të këtij vendimi, bazuar në një metodologji të vlerësimit të ofertave, të përbërë me pikë të ndara sipas secilit kriter.
2. Metodologjia e vlerësimit është pjesë e dokumenteve të procesit konkurrues.
3. Për secilin prej kritereve të vlerësimit, ofertuesit duhet të sigurojnë dokumentet e nevojshme, sipas përcaktimeve në dokumentet e procesit konkurrues.
4. Ofertuesi me rezultatin më të lartë, sipas metodologjisë së vlerësimit të ofertës, shpallet ofertuesi i përzgjedhur.
5. Në përfundim të vlerësimit të ofertave, komisioni i posaçëm paraqet për miratim pranë ministrit raportin përfundimtar të vlerësimit.
6. Ministri autorizon negocimin dhe nënshkrimin e marrëveshjes përfundimtare me ofertuesin e përzgjedhur, që përmban të gjitha elementet për zbatimin e suksesshëm të projektit.
7. Ofertuesi i përzgjedhur duhet të formojë një shoqëri për projektin për të hyrë në marrëveshje përfundimtare, sipas përcaktimeve të këtij vendimi.
8. Ofertuesi i përzgjedhur duhet të zotërojë jo më pak se 51% të aksioneve të kapitalit në shoqërinë e projektit për të paktën tre vjet nga data e operimit tregtar.
9. Para nënshkrimit të marrëveshjes përfundimtare, ofertuesi i përzgjedhur/shoqëria e projektit duhet të paraqesë garancinë e kontratës, sipas përcaktimeve të dokumenteve të procesit konkurrues.
10. Ofertuesi i përzgjedhur duhet të garantojë respektimin e rregullave të tregut, si dhe të kërkesave teknike të rrjetit dhe balancimit të ngarkesës në Shqipëri.
IV. ZHVILLIMI I PROCESIT KONKURRUES PËR PËRZGJEDHJEN E PROJEKTEVE ME PROCEDURË KONKURRUESE ME VENDNDODHJE TË PAPËRCAKTUAR
1. Ministri autorizon fillimin e procesit konkurrues për përzgjedhjen e projekteve me procedurë konkurruese me vendndodhje të papërcaktuar, duke përcaktuar të dhënat, si më poshtë vijon:
a) kapacitetin total që do të përfitojë masa mbështetëse;
b) kapacitetin e instaluar që mund të ketë çdo projekt që do të përfitojë masat mbështetëse;
c) llojin e teknologjisë së projekteve;
ç) dokumentet e nevojshme për zhvillimin e procesit konkurrues;
d) kriteret e vlerësimit të ofertave;
dh) kërkesat për caktimin e vendndodhjes së projektit.
2. Ministri mund të përcaktojë organizimin e procedurës konkurruese me një fazë ose me dy faza, në përputhje me kërkesat e mëposhtme:
a) në procesin me një fazë, komisioni i posaçëm harton dhe publikon të gjitha dokumentet e procedurës konkurruese në një fazë;
b) në procesin me dy faza, komisioni përcakton listën e dokumenteve për fazën e kërkesave kualifikuese, që përfshijnë kërkesat teknike dhe financiare për parakualifikimin e ofertuesve. Në fazën e dytë komisioni përcakton kërkesat për fazën e propozimit, gjatë së cilës ofertuesit e parakualifikuar në fazën e parë do të ftohen për të paraqitur propozimin e detajuar teknik dhe financiar, në përputhje me kriteret e përcaktuara nga komisioni.
3. Ministri urdhëron ngritjen e komisionit të posaçëm, i cili ka këto kompetenca:
a) harton dokumentet e procesit konkurrues, që specifikojnë mënyrën e zhvillimit të procesit konkurrues për përfitimin e masave mbështetëse;
b) harton kritere të veçanta të aplikimit, parakualifikimit dhe të kualifikimit, bazuar në përcaktimet e pikës 6, të kreut II, të këtij vendimi;
c) harton metodologjinë e vlerësimit të ofertave, e cila është pjesë e dokumenteve të procesit konkurrues;
ç) vlerëson ofertat e ofertuesve bazuar në kriteret e parakualifikimit, kualifikimit dhe vlerësimit të ofertës;
d) harton raportin përfundimtar të vlerësimit dhe e paraqet për miratim pranë ministrit;
dh) çdo funksion tjetër, bazuar në parashikimet e këtij vendimi;
e) përgatit projektmarrëveshjet, që do të përmbyllen mes palëve sipas parashikimeve të ligjit nr. 24/2023 dhe të këtij vendimi.
4. Dokumentet e procesit të posaçëm konkurrues, ndër të tjera, përmbajnë, si më poshtë vijon:
a) ftesën për ofertë, e cila bëhet publike dhe publikohet së paku në Buletinin e Njoftimeve Zyrtare, si dhe në faqen e internetit të Ministrisë së Infrastrukturës dhe Energjisë;
b) udhëzuesin për pjesëmarrje në proces;
c) sigurimin e ofertës, i cili lëshohet nga një institucion bankar apo financiar i besueshëm, në vlerën dhe formatin e parashikuar në dokumentet e procesit konkurrues;
ç) afatin e vlefshmërisë së ofertës;
d) pagesën e tarifës së pjesëmarrjes në proces;
dh) kriteret bazë të aplikimit, parakualifikimit dhe të kualifikimit;
e) kriteret e vlerësimit të ofertave;
ë) zonat e ndaluara për zhvillim si rrjedhojë e statusit të zonës ose kapaciteteve teknike;
f) kur vlerësohet e nevojshme, kufizimin e pjesëmarrjes me disa projekte ose për kapacitete të caktuara të ofruara minimal dhe/ose maksimal.
5. Në dokumentet e procesit konkurrues duhet të përcaktohet gjithashtu se:
a) tarifa e ofertuar nga subjektet duhet të jetë në euro/mwh dhe të jetë e nivelizuar dhe e pandryshuar për një periudhë deri në 15 (pesëmbëdhjetë) vjet;
b) tarifa e ofertuar nga subjektet nuk duhet të jetë më e lartë se tarifa tavan e përcaktuar nga ministri;
c) marrëveshja e mbështetjes do të aplikohet si marrëveshje për blerjen e energjisë ose si kontratë për diferencë, bazuar në parashikimet e ligjit nr. 24/2023.
6. Për të siguruar që ofertuesit kanë kapacitetin e nevojshëm për realizimin e projektit, komisioni i posaçëm do të bazohet në kriteret bazë të aplikimit dhe të kualifikimit, në të cilat, ndër të tjera, përfshihen:
a) Kriteret ligjore:
i. në rast të bashkimit të shoqërive, ofertat e dorëzuara duhet të shoqërohen me një marrëveshje të përbashkët të ofertimit ndërmjet anëtarëve të bashkimit;
ii. vërtetime për shlyerjen e detyrimeve tatimore, pagesën e sigurimeve shoqërore dhe që shoqëria nuk është në proces falimentimi dhe/ose likuidimi;
iii. shoqëria apo bashkimi i shoqërive, si dhe drejtuesit e shoqërisë ofertuese ose e ndonjë prej shoqërive pjesëmarrëse në bashkimin e shoqërive ofertuese nuk duhet të jenë në ndjekje penale ose të jenë dënuar me një vendim të formës së prerë;
b) Kriteret financiare:
i. çdo dokumentacion i nevojshëm që vërteton gjendjen financiare të kompanisë dhe provon aftësinë e saj financiare për të realizuar projektin, sipas dokumenteve të procesit konkurrues;
ii. pasqyrat financiare, të audituara nga audituesit e licencuar, të tri viteve të fundit të veprimtarisë dhe të depozituara në organet tatimore ose, kur shoqëria ka më pak se tre vjet që është krijuar, për periudhën e ekzistencës së saj, si dhe çdo dokumentacion tjetër financiar që provon aftësitë financiare për të realizuar projektin e propozuar, shoqëruar me vërtetimin e licencës së audituesit;
c) Kriteret teknike:
i. shoqëria ofertuese ose bashkimi i shoqërive ofertuese duhet të provojnë vetë ose me anë të një marrëdhënieje bashkëpunimi përvojë në të shkuarën për realizimin dhe/ose shfrytëzimin e centraleve të prodhimit të energjisë elektrike prej burimeve të rinovueshme, në përputhje me dokumentet e procesit konkurrues;
ii. në varësi të teknologjisë së përzgjedhur, modulet e paneleve diellore apo të turbinave eolike, inverterat dhe komponentët e tjerë elektrikë dhe elektromekanikë, si dhe lidhjet elektrike dhe ndërfaqësimet software dhe hardware të jenë në përputhje me kërkesat e rrjetit, si dhe të sigurojnë ofrimin e të dhënave reale metrike diellore dhe/ose eolike, lidhur me prodhimin e pritshëm vjetor të energjisë;
iii. aparaturat duhet të jenë në përputhje me standardet ndërkombëtare, si dhe kriteret e veçanta të përcaktuara nga komisioni i posaçëm;
ç) Kritere të tjera të vlerësimit të ofertës:
i. ofertuesit duhet të ofrojnë një tarifë të nivelizuar 15-vjeçare në euro/mwh, e cila do të jetë pjesë e kritereve të vlerësimit;
ii. ofertuesit duhet që në momentin e aplikimit të kenë paraqitur dokumentacionin ligjor, në përputhje me dispozitat e Kodit Civil, që provon marrëdhënien afatgjatë mbi tokën/pasurinë që do të përdoret për ndërtimin dhe operimin e burimit gjenerues;
iii. ofertuesi duhet të paraqesë propozimin për lidhjen me rrjetin, duke deklaruar se do të mbulojë me fondet e saj çdo kosto për ndërtimin e infrastrukturës së nevojshme për lidhjen e rrjetit deri në pikën e autorizuar nga operatori i rrjetit.
d) Kritere për përcaktimin e vendndodhjes:
Vendndodhja e propozuar duhet të jetë në tokë të pafrytshme ose toka që janë jo të kategorizuara si të frytshme.
7. Të drejtën për të aplikuar e ka çdo shoqëri ose bashkim shoqërish ofertuese që paguan tarifën e pjesëmarrjes në procesin konkurrues, sipas kushteve të specifikuara në dokumentet e procesit konkurrues.
8. Ofertat e ofertuesve do të vlerësohen sipas kritereve të kualifikimit të ofertës, të përcaktuara në pikën 5, të këtij kreu, bazuar në një metodologji të vlerësimit të ofertave, të përbërë me pikë të ndara sipas secilit kriter, që është pjesë e dokumenteve të procesit konkurrues.
9. Metodologjia e vlerësimit të ofertave duhet të parashikojë që çmimi i ofruar nga subjektet për blerjen e energjisë të zërë së paku 50% të pikëve.
10. Për secilin prej kritereve të vlerësimit, ofertuesit duhet të sigurojnë dokumentet e nevojshme, sipas përcaktimeve në dokumentet e procesit konkurrues.
11. Kur kapaciteti i përbashkët i ofertave që përmbushin kriteret e kualifikimit, sipas këtij vendimi, është më i ulët sesa kapaciteti i ofruar nga ministria, komisioni i posaçëm shpall të gjithë ofertuesit që përmbushin kriteret e kualifikimit si ofertues të përzgjedhur.
12. Kur kapaciteti i përbashkët i ofertave që përmbushin kriteret e kualifikimit është më i lartë sesa kapaciteti i ofruar nga ministria, komisioni i posaçëm bën përllogaritjen e pikëve për ofertuesit dhe renditjen e tyre sipas rezultatit më të lartë, duke shpallur edhe ofertuesit e përzgjedhur.
13. Në përfundim të vlerësimit të ofertave, komisioni i posaçëm paraqet për miratim pranë ministrit raportin përfundimtar të vlerësimit.
14. Ministri autorizon negocimin dhe nënshkrimin e kontratës për zhvillimin e projektit me ofertuesit e përzgjedhur, që përmban të gjitha elementet për zbatimin e suksesshëm të projektit.
15. Ofertuesi i përzgjedhur duhet të formojë një shoqëri për projektin për të hyrë në marrëveshje përfundimtare, sipas përcaktimeve të këtij vendimi.
16. Para nënshkrimit të marrëveshjes përfundimtare, ofertuesi i përzgjedhur/shoqëria e projektit duhet të paraqesë garancinë e kontratës, sipas përcaktimeve të dokumenteve të procesit konkurrues.
17. Ofertuesi i përzgjedhur duhet të garantojë respektimin e rregullave të tregut, si dhe të kërkesave teknike të rrjetit dhe balancimit të ngarkesës në Shqipëri.
V. DISPOZITA TË FUNDIT
1. Mbështetja sipas kontratës për diferencë bëhet e aplikueshme në përputhje me parashikimet e ligjit nr. 24/2023, “Për nxitjen e përdorimit të energjisë nga burimet e rinovueshme”.
2. Vendimi nr. 349, datë 12.6.2018, i Këshillit të Ministrave, “Për masat mbështetëse për nxitjen e përdorimit të energjisë elektrike nga burimet e rinovueshme të diellit dhe erës, dhe procedurat për përzgjedhjen e projekteve për përfitimin e tyre”, i ndryshuar, shfuqizohet.
Ky vendim hyn në fuqi pas botimin në Fletoren Zyrtare.

